Na osnovu člana 27 stav 1 tačka 15 ,člana 38 stav 1 tačka 2 i člana 185 Zakona o lokalnoj samoupravi ("Službeni list CG", br. 02/18, 34/19, 38/20 i 50/22), člana 14 stav 1 alineja 15 i člana 35 stav 1 alineja 2 Statuta Opštine Tivat ("Službeni list CG – opštinski propisi", br. 24/18, 09/20) Odbor povjerenika opštine Tivat, na sjednici održanoj dana 18.05.2022. godine, donio je

**ODLUKU**

**O IZMJENAMA I DOPUNAMA ODLUKE O NAGRAĐIVANJU UČENIKA OSNOVNIH I SREDNJIH ŠKOLA I STUDENATA POSTDIPLOMSKIH STUDIJA**

**Član 1**

Naziv Odluke o nagrađivanju učenika osnovnih i srednjih škola i studenata postdiplomskih studija ("Službeni list CG – opštinski propisi", br. 48/17) mijenja se i glasi:

“Odluka o nagrađivanju učenika i studenata”

**Član 2**

U članu 3 poslije riječi “prebivalište” dodaju se riječi “ili odobreno stalno nastanjenje”, a riječi “i licima sa statusom stranca sa stalnim nastanjenjem koji imaju prebivalište u opštini Tivat” brišu se.

**Član 3**

U članu 10 stav 3 mijenja se i glasi:

“Novčani dio nagrade dodjeljuje se u visini od 1.000,00 eura.”

**Član 4**

U članu 13 stav 3 poslije riječi “prebivalište” dodaju se riječi “ili odobreno stalno nastanjenje”.

**Član 5**

U članu 14 stav 1 alineja 1 riječi: “100,00 €, (slovima: stotinu eura)” zamjenjuju se riječima: “200,00 eura”.

U članu 14 stav 1 alineja 2 riječi: “100,00 € (slovima: stotinu eura)” zamjenjuju se riječima: “200,00 eura”.

**Član 6**

Poslije člana 15 podnaslov “IV NAGRADE UČENICIMA ZA OSVOJENO I, II, III MJESTO NA DRŽAVNIM TAKMIČENJIMA” mijenja se i glasi:

“IV NAGRADA ZA USPJEH NA DRŽAVNOM I MEĐUNARODNOM TAKMIČENJU”

**Član 7**

Član 16 mijenja se i glasi:

“Učenicima osnovnih i srednjih škola koji na državnom takmičenju iz određenog nastavnog predmeta osvoje I, II i III mjesto, odnosno učenici osnovne i srednje muzičke škole koji na državnom takmičenju osvoje Specijalnu nagradu i Zlatnu liru, a imaju prebivalište ili odobreno stalno nastanjenje na teritoriji opštine Tivat, Opština Tivat dodjeljuje novčanu nagradu na kraju školske godine.

Novčanu nagradu iz stava 1 ovog člana učenicima osnovnih i srednjih škola za uspjeh na državnom takmičenju iz određenog nastavnog predmeta dodjeljuje se u sljedećim iznosima:

* za osvojeno I mjesto u iznosu od 150,00 eura,
* za osvojeno II mjesto u iznosu od 100,00 eura,
* za osvojeno III mjesto u iznosu od 50,00 eura.

Novčana nagrada iz stava 1 ovog člana učenicima osnovne i srednje muzičke škole za uspjeh na državnom takmičenju dodjeljuje se u sljedećim iznosima:

* za osvojenu Specijalnu nagradu u iznosu od 100,00 eura,
* za osvojenu Zlatnu liru u iznosu od 50,00 eura.

Podatke o učenicima iz stava 1 ovog člana obrazovne ustanove dostavljaju organu lokalne uprave nadležnom za oblast obrazovanja.”

**Član 8**

Poslije člana 16 podnaslov “Kriterijum za dodjelu nagrade” briše se, a član 17 mijenja se i glasi:

“Predsjednik opštine može, na ličnu inicijativu, na predlog obrazovne ustanove, ili na predlog organa lokalne uprave nadležnog za oblast obrazovanja, dodjeliti novčanu nagradu u određenom iznosu učeniku, odnosno studentu, za postignut izvanredan uspjeh na međunarodnom takmičenju.”

**Član 9**

Član 18 mijenja se i glasi:

“Novčane nagrade iz čl. 16 i 17 ove odluke uručuje predsjednik opštine na svečanosti upriličenoj tim povodom.

Sredstva za nagrade obezbjeđuju se u budžetu Opštine Tivat.”

**ZAVRŠNA ODREDBA**

**Član 10**

Ova Odluka stupa na snagu osmog dana od dana objavljivanja u “Službenom listu Crne Gore - opštinski propisi”.

Broj: 03-040/22-100

Tivat, 18.05.2022.godine

**Odbor povjerenika**

**Predsjednik**

**Spasoje Ljesar**